ET Euroopa Liidu Teataja C 46/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 46/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„DRESDNER CHRISTSTOLLEN/DRESDNER STOLLEN/DRESDNER WEIHNACHTSSTOLLEN”

EÜ nr: DE-PGI-0005-0704-17.06.2008

KGT ( X ) KPN ( )

1. Nimetus:

„Dresdner Christstollen/Dresdner Stollen/Dresdner Weihnachtsstollen”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab:

Toode „Dresdner Christstollen/Dresdner Stollen/Dresdner Weihnachtsstollen” (edaspidi „Stollen”) on suure või- ja puuviljasisaldusega raske pärmitainast küpsetis, mida küpsetatakse eelkõige ajavahemikul augustist jaanuarini. Toodet „Stollen” vormitakse käsitsi ning lõigatakse, rebitakse, rullitakse või lüüakse pätsiks, mida ei tohi vormis ega pagaritoote kastis küpsetada. Toode peab kaaluma vähemalt 500 g.

Tooted „Stollen” peavad sisaldama vähemalt järgmisi koostisaineid: nisujahu tüüp 450 või 550, täispiim või täispiimapulber, kristallsuhkur, värske või sulatatud või, apelsini- ja/või sidrunikooresukaad, suured seemneteta rosinad, magusad mandlid ja mõrumandlid, sidrunikoored, söögisool, tuhksuhkur, maitseained.

Toode ei tohi sisaldada järgmisi koostisaineid:

kunstlikud aroomiained, otse lisatud lisaained, margariin.

Sõltuvalt jahu osakaalust tootes peab alljärgnevalt loetletud koostisosade osakaal olema järgmine:

värske või või vastav kogus selitatud võid: 50 %

suured kivideta rosinad: 65 %

sidruni- või apelsinikooresukaad: 20 %

magusad mandlid ja mõrumandlid: 15 %

Toode „Stollen” on ühtlase väliskujuga, sobivalt pruunistatud ning ühtlaselt võitud ja suhkrustatud. Tootel on ühtlaselt jaotunud puuvilju sisaldav mure sisu. Tootel „Stollen” on puhas, aromaatne ning täidlane lõhn ja maitse.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Stollen” kogu tootmisprotsess peab toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Toote „Stollen” pakendamine ja märgistamine peab toimuma vahetult pärast tootmist, hiljemalt enne tootja korraldatud vedu või müüki, et vältida toote „Stollen” (eelkõige selle võitud ja suhkrustatud pealispinna) saastumist bakteritega või tootele muul moel kahjuliku mõju avaldamist.

3.7. Erieeskirjad märgistamise kohta:

Toote pakendi nähtaval pealispinnal on domineeriva tunnusena kiri „Dresdner Christstollen”, „Dresdner Stollen” või „Dresdner Weihnachtsstollen”.

Tootja peab enda või oma äriettevõtte nime esitama pakendi nähtaval osal ja see peab olema vähem silmatorkav kui kiri „Dresdner Christstollen”, „Dresdner Stollen” või „Dresdner Weihnachtsstollen”.

Lisaks tootja andmetele võib pakendil olla ka jaemüüja nimi või tema äriettevõtte nimi, kusjuures jaemüüja staatus peab olema selgelt tuvastatav. Kõnelaused jaemüüja staatust kinnitavad andmed võivad olla esitatud üksnes toote kitsastel külgpindadel ja/või alumisel küljel. Jaemüüjat käsitlevad andmed ei tohi olla silmatorkavad võrreldes andmetega tootja kohta.

Pakendi nähtaval ülemisel küljel on taotleja kvaliteedipitsat (esitatud alljärgnevalt) koos tootja individuaalse kontrollnumbriga.

4. Geograafilise piirkonna täpne määratlus:

Ajalooliselt kasvanud geograafiliselt määratletud piirkond piirneb liidumaa pealinna Dresdeni ning Dresdeni piirkonda kuuluvate järgnevalt nimetatud asulatega:

Moritzburg, Radebeul, Arnsdorf, Ottendorf-Okrilla, Radeburg, Coswig, Pirna, Wachau, Freital, Radeberg, Weinböhla, Heidenau.

5. Seos piirkonnaga:

5.1. Geograafilise piirkonna eripära:

Määratletud geograafilises piirkonnas on toote „Stollen” küpsetamise traditsioon teada juba 15. sajandist. Esmakordselt 1434. aastal ürikutes mainitud Dresdeni stritsliturul (Dresdner Striezelmarkt) on toodet tutvustatud stritslina. Dresdeni linnavalitsuse arhiivis säilinud 1530. aasta ürikus on toodet „Stollen” tutvustatud kui „Christstollen”. Erilise kuulsuse tõi tootele paavst Innocent VIII (1432–1492) poolt umbes 1490. aastal välja antud niinimetatud võiürik, millega tühistati alates 1450. aasta paastuajast paavsti korraldusega kehtinud advendiaegne võiküpsetiste küpsetamiskeeld. Alates 1727. aastast pakuti Dresdeni „Stollenit” jõulu ajal Saksimaa kuninga August Tugeva õukonnas. 1730. aastal laskis sama kuningas Dresdeni pagaritel Zeithaini vägede ülevaatuse (24 000 külalist) ajaks küpsetada 1,8 tonni kaalunud hiigelsuure „Stolleni”. Määratletud geograafilises piirkonnas tegutsevad pagarid ja kondiitrid jätkavad ja kontrollivad sellest ajast alates pidevalt kõrge kvaliteediga „Stolleni” küpsetamise traditsiooni; osaliselt keskajast pärit traditsioonilised retseptid antakse edasi üksikute ettevõtete siseselt.

5.2. Toote eripära:

Dresdeni „Stolleni” eripära iseloomustavad selle maine ja kvaliteet. Toote mainele on oluliselt kaasa aidanud määratletud geograafilises piirkonnas küpsetatud toote „Stollen” igal aastal kogu maailmas praegu ligikaudu 2 miljoni eksemplari läbimüük. Seda asjaolu kinnitavad eelkõige Saksa kondiitrite ühenduse (Deutscher Konditorenbund), Saksi liidumaa keskkonna- ja põllumajandusministeeriumi (Sächsisches Staatsministerium für Umwelt und Landwirtschaft) ning Dresdeni käsitöönduskoja (Handwerkskammer Dresden) seisukohad. Toote „Dresdener Stollen” eriline kvaliteet tuleneb alati praktikas kasutatud, juba aastate eest põhikirjaga kindlaks määratud ja sisekontrollimenetlustega kinnitatud kvaliteedinõuetest. Kõrge kvaliteediga esmaklassilist toodet „Dresdner Stollen” hinnatakse sõltumatute kontrollide (nt tarbijakaitse sihtasutus Stiftung Warentest) käigus omaette kategoorias. 1993. aasta arvamusuuringu järeldusest nähtus, et 60 % küsitletutest käsitlesid tootenimetust „Dresdner Stollen” viitena päritolule. Saksamaa föderaalkohus (Bundesgerichtshof) kinnitas 2002. aastal toote „Dresdner Stollen” nimetuse geograafilist päritolu.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Määratletud geograafilises piirkonnas toodetud toote „Stollen” maine ja kvaliteet on põhjendatud selle varasema ajaloolise tausta, paavsti niinimetatud võiürikuga tagatud ainulaadsuse ning määratletud geograafilises piirkonnas toote „Stollen” kõrgetasemelise, pidevalt elus hoitud ja kontrollitud küpsetamise traditsiooniga.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

30. mai 2008. aasta väljaanne Markenblatt, 22. köide, 7c. osa, lk 40330

(http://publikationen.dpma.de/DPMApublikationen/dld_gd_file.do?id=541)

(1) ELT L 93, 31.3.2006, lk. 12.